पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. जिला में शनिवार को प्रियदर्शनी आवास योजना की शुरुआत की गई। इस योजना के तहत जिला में 1101 योग्य लाभार्थियों की पहचान होगी। पक्का घर बनाने के लिए इन्हें पहली किस्त के रूप में 25,000 रुपए ऑनलाइन ट्रांसफर किए जाएंगे। शनिवार को लाभपात्रों को स्वीकृति पत्र भेंट किए गए। इस योजना के तहत सरकार द्वारा बीपीएल और एपीएल परिवारों को घर बनाने के लिए कुल 90,100 रुपए दिए जाएंगे।
हालांकि, इतनी राशि से एक कमरा, रसोई व शौचालय बनाना गरीब परिवारों के लिए चुनौती होगी। इस योजना के लिए अनिवार्य शर्त है कि योग्य लाभार्थियों के पास घर बनाने के लिए कम से कम 20 वर्गमीटर क्षेत्रफल की जमीन होनी चाहिए। स्वीकृति मिलने के एक माह के अंदर निर्माण कार्य शुरू कर इसे 6 माह में पूरा करना होगा।
बादशाहपुर के विधायक राव धर्मपाल ने स्थानीय लघु सचिवालय में इस योजना की शुरुआत की। उन्होंने दावा किया कि इस योजना से हरियाणा में अब हर व्यक्ति का आशियाना बनाने का सपना पूरा हो जाएगा। ग्रामीण अंचल में रहने वाले लोगों के लिए यह अच्छी योजना है। उन्होंने इस योजना को देश की ग्रामीण अंचल की सबसे बड़ी योजना बताया।
इस अवसर पर एडीसी पंकज ने कहा कि इस योजना के तहत जिला ग्रामीण विकास अभिकरण द्वारा लाभपात्रों की पहचान की जा रही है। प्रत्येक लाभार्थी को योजना के अंतर्गत 90,100 रुपए की राशि तीन किस्तों में दी की जाएगी, जिसमें 81 हजार रुपए की वित्तीय सहायता एचआरडीए के माध्यम से प्रदान की जाएगी। निर्मल भारत अभियान के तहत स्वच्छ शौचालय निर्माण के लिए 9100 रुपए की सहायता दी जाएगी।
इतनी राशि में मकान बनाना मुश्किल
वैसे तो 90,100 रुपए की राशि से एक कमरा, रसोई और शौचालय बनाना गरीब परिवारों के लिए मुश्किल होगा। गुड़गांव में एक शौचालय बनाने पर नगर निगम व हुडा द्वारा तीन से चार लाख रुपए खर्च किए जाते हैं। यहां पर ईंट, बजरी, रेता, सीमेंट और सरिया अन्य जिलों की तुलना में काफी महंगी है। इसके बावजूद विधायक और अधिकारी इस राशि से गरीबों के मकान का सपना पूरा होने का दावा कर रहे हैं।
इंदिरा आवास योजना से बताया बेहतर
विधायक धर्मपाल ने कहा कि राज्य सरकार द्वारा चलाई गई इंदिरा आवास योजना में लोगों को लाभ देरी से मिल रहा है। इसलिए राज्य सरकार ने प्रियदर्शनी आवास योजना की शुरूआत की गई है। इंदिरा आवास योजना में केवल गरीबी रेखा से नीचे जीवनयापन करने वाले परिवारों को शामिल किया गया था, लेकिन प्रियदर्शनी आवास योजना के तहत बीपीएल परिवारों के साथ-साथ एपीएल परिवार के लोगों को भी शामिल किया गया है।
इनके पास स्वयं का या कच्च मकान नहीं है। उन्होंने कहा कि इंदिरा आवास योजना के तहत जहां बीपीएल परिवारों को 45 हजार रुपए की राशि दी जाती थी, वहीं प्रियदर्शनी योजना में मकान बनाने के लिए राशि 45 हजार से बढ़ाकर 90100 रुपए कर दिया गया है। अगर किसी लाभपात्र ने इंदिरा आवास योजना या कल्याण विभाग से लाभ ले रखा है तो उसे इस योजना का लाभ नहीं मिलेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn